Meer bekend oor SA se eerste Covid-19-sterftesDie virus wat Covid-19 veroorsaak (Foto: NIAID-RML via AP) Suid-Afrika se eerste twee sterfgevalle weens die nuwe koronavirus, Covid-19, is twee vroue – onderskeidelik 28 en 48 jaar oud. Alan Winde, premier van die Wes-Kaap, het Vrydag gesê die 48-jarige vrou se toestand het oornag versleg terwyl sy in die intensiewesorgeenheid van ŉ hospitaal in die provinsie was. Sy is Vrydagoggend dood. Die ander slagoffer, ŉ 28-jarige vrou, is gister in ŉ hospitaal opgeneem waar sy noodbehandeling ondergaan het. Sy het ook vanoggend gesterf. “Die kliniese aanduidings stem ooreen met Covid-19, maar ons wag nog op die toetsuitslae om dit te bevestig,” het Winde gesê. “Net ŉ paar maande gelede het die wêreld gehoor van ŉ virus wat blitsig deur ŉ provinsie in een land [China] versprei het, en weinig anders as chaos en smart agtergelaat het. “Sedertdien het die virus sy eie naam gekry – Covid-19 – en ons het gesien hoe dit tussen nedersettings, dorpe en lande versprei. En hoewel ons weet dat talle slegs matige simptome ondervind, en ander geen simptome nie, was die uitwerking op ander baie ernstig. Talle mense het die lewe gelaat,” het Winde gesê. Hy het ook die provinsie se medelye met die slagoffers se geliefdes betuig en mense gevra om 12:00 ŉ oomblik van stilte te handhaaf. “Ons betreur die verlies as ŉ provinsie en ŉ land.” Winde het gesê terwyl alle Suid-Afrikaners tuisbly tensy dit absoluut nodig is om vir noodsaaklike aankope uit te gaan, gaan dit almal se samewerking verg om lewens te red. “Ons bly tuis vir onsself, ons gesinne en vriende, ons grootouers, vir die gesondheidswerkers wat met die virus te doen kry en ons hulp nodig het om die verspreiding daarvan te stuit, en vir elke man en vrou in Suid-Afrika,” het Winde gesê. Dr. Zweli Mkhize, minister van gesondheid, het vroeër in ŉ kort verklaring oor die sterftes gesê meer as 1 000 mense in Suid-Afrika het reeds die virus onder lede. Hy het onderneem om later vandag meer besonderhede daaroor bekend te maak. It is with deep sadness that we announce two loss of lives to #coronavirus . We will update with more details pic.twitter.com/WXUORwjjHL — Dr Zweli Mkhize (@DrZweliMkhize) March 27, 2020 Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.